钦定古今图书集成/明伦汇编/官常典/第524卷 > 六十八
## 钦定古今图书集成/明伦汇编/官常典/第524卷 > 六十八

按《元史贾塔剌浑传》：“塔剌浑子抄儿袭，卒，子冀驴袭，
卒，弟六十八袭。至元五年，诸军围襄樊。九年，六十八
帅所部戍骆驼岭一字城，立炮樊城南，不发以怠敌
心。俄帅锐卒突出攻城西，破之。十一年，诸军南征，渡
江。明年，加宣武将军。宋常州守臣姚訔坚守不下，六
十八发炮摧其城壁，以纳诸军，宋援兵突至，力战却”
之。常州既克，帅府令总新附炮手军。临安降，加怀远
大将军。从诸军追宋二王至海，下三十馀城。十四年，
加昭勇大将军。十五年，领南军，精锐者入卫，加辅国
上将军。十八年，论功，授奉国上将军、管领炮手军都
元帅。二十年，罢都元帅，更授炮手军匠万户，佩三珠
虎符。二十六年，卒。